Mikkel Bjørn (DF), 2026-02-05:
Tak for det.
Folketinget behandler i dag et forslag, som vi i Dansk Folkeparti har fremsat før, og som vi også vil blive ved med at fremsætte, fordi det er et nødvendigt forslag, nemlig et forbud mod bederum på offentlige uddannelsesinstitutioner.
Det er ikke religiøse institutioner, og det er ikke templer for facilitering af gudsdyrkelse, men det er notorisk ikkereligiøse miljøer, og det skal vi fastholde.
Alligevel ser vi i stigende grad, at institutionerne betalt af danske skatteydere indretter såkaldte refleksionsrum eller stillerum, som jo, hvis man undlader at lege gemmeleg med ordene, reelt er bederum.
De er ikke til eksistentiel fordybelse eller til åndelig ro for den bredere studentermasse, nej, det er rum for islamisk gudsdyrkelse, kønsopdelte bønner, social kontrol og det er ofte et springbræt til yderligere krav om islamisk særbehandling.
Dansk Folkeparti foreslår derfor i lighed med andre borgerlige partier et forbud mod bederum på offentlige uddannelsesinstitutioner.
Bederummene er konsekvensen af, at én minoritet forsøger at udvide gudsdyrkelsens domæne i det offentlige rum, nærmere bestemt en helt specifik gudsdyrkelse, altså en islamisk minoritet, der forsøger at forskyde grænsen for gudsdyrkelse i og islamisering af det offentlige rum, og hvis vi ikke sætter grænsen for det, forsvinder den.
Derfor er det ikke kun rimeligt, men det er også nødvendigt, at Folketinget tager affære, og at vi sætter en stopper for bederum, der alt ofte bliver en kattelem for islamisk indflydelse og kønsopdelt social kontrol.
Danmark er bygget på en kristen kulturarv, og det afspejler sig i grundloven, og det afspejler sig i samfundet.
Der er i grundloven en særstilling for kristendommen, og det skal der også være.
Julegudstjenester, morgensang og påskefejringer er en del af det kulturelle fællesskab, som vi er rundet af.
Det er ikke det samme som at indrette faste rum til bøn fem gange om dagen efter islamisk tradition.
Der er ikke noget argument for at åbne for, at andre religioner også begynder at befæste deres tilstedeværelse på universiteternes institutioner.
Vores universiteter skal ikke være domineret af religiøse grupper, der holder øje med, hvem der beder, og hvem der ikke gør, hvem der spiser det forkerte, eller hvem der ikke bærer tørklæde.
Universiteterne skal være et fristed fra en æreskultur og ikke en forlængelse af den.
Hvis man er rundet af en æreskultur, hvor det er vigtigt at passe sine daglige fem bønner, så lægger det jo et kolossalt pres for at der er mulighed for at blive holdt øje med.
Hvis man i dag som ung ønsker at slippe væk fra den sociale kontrol, kan en uddannelse være vejen til det, eller det burde den i hvert fald kunne være.
Men hvad gør vi så, hvis det pres flytter med, altså hvis universitetet eller skolen pludselig tilbyder et bederum, og hvor man som kvinde bliver set skævt til, hvis man ikke beder fem gange om dagen?
Skal vi da svigte dem ved at institutionalisere de normer, de forsøger at frigøre sig fra?
Min sympati ligger hos dem, der gerne vil frigøre sig fra social kontrol, og ikke hos dem, for hvem det er vigtigt at folde bedetæppet ud flere gange om dagen.
Islam skal ikke have sit eget rum på danske skoler og universiteter og lad os ikke glemme, at for bare få årtier siden fandtes de her rum slet ikke.
Det er ikke en tradition, vi viderefører, men det er en ny og skæv udvikling, som vi må og skal bremse.
Der er i dag rigeligt med steder på universiteter og skoler, hvor man kan finde ro, som biblioteker, læsesale og grønne områder, og hvis det handler om trivsel, stiller samfundet allerede rigeligt med rammer til rådighed for det.
Der er masser af muligheder for eksistentiel refleksion uden bedetæpper og uden en kønsopdeling, og det handler ikke om trivsel.
Men det handler om religion og om et forsøg på at presse religionens domæner ind i videnskabens katedraler, og det må og skal vi klart og utvetydigt sige nej til.
Dansk Folkeparti tager sammen med andre borgerlige partier et ansvar for det, og vi håber, at resten af Folketinget vil bakke op om det.